**Előterjesztés**

**Eger Város közbiztonságának javítását célzó intézkedésekre**

Tisztelt Közgyűlés!

Mindannyian értesültek már Eger város közbiztonságának utóbbi időben történt drasztikus romlásáról. A betörések mind magasabb száma, a kábítószerrel kapcsolatos visszaélések gyakorisága, az utcai erőszakos cselekmények mostanra odáig juttatták szeretett városunkat, hogy lassan fényes nappal sem érzik biztonságban magukat az egriek, sem otthon, sem a közterületeken. Fokozottan igaz ez Felnémet városrészre, ahol a napi szinten elkövetett bűncselekmények a lakosság élet- és vagyonbiztonságát fokozottan veszélyeztetik.

Emiatt azonnali és érdemi intézkedésekre van szükség, az Önkormányzat és a lakosság által megválasztott képviselők nem nézhetik tétlenül ezt a helyzetet, ez közös felelősségünk!

Tárgyalásokat folytattam az Egri Városi Rendőrkapitányság vezetőjével, aki megerősítette, hogy amennyiben ehhez tud forrást biztosítani az Önkormányzat, a megerősített járőrszolgálat a rendőrség részéről biztosítható. Erre van is precedens, a korábbi években hasonló elvek mentén volt biztosítva a nyári szezonban a strandfürdő területén való járőrözés. Az előzetes kalkulációk szerint 20millió Ft támogatás érdemi jelenlétet tudna biztosítani, a bűnözéssel leginkább érintett városrészekben, így Felnémeten is! Tekintettel arra, hogy a korábbi ígéretekkel ellentétben az Önkormányzat nem biztosította az EVAT Zrt. részére a II/59 címszámon biztosított 100millió Ft összegű támogatást, így az a forrás a költségvetésben rendelkezésre áll, így abból ezen támogatás előlegezhető, a pénzmaradványból való visszapótlási kötelezettséggel.

Emellett a térfigyelő kamerahálózat fejlesztését sem szabad elodázni, a 2024. évi költségvetésben rendelkezésre álló 25millió Ft felhasználását azonnal meg kell kezdeni, és Felnémet városrészben is el kell indítani a kamerák felszerelését, legalább 5 új térfigyelő felszerelésével.

Kérem a T. Közgyűlést, hogy támogassa a közbiztonság javítását célzó intézkedéseket!

Eger, 2024. május 7.

**Bódi Zsolt**

Eger Megyei Jogú Város Képviselője

**Határozati javaslat:**

**Eger Megyei Jogú Város Közgyűlése jóváhagyja 2024. évre vonatkozó együttműködési megállapodás kötését a Heves Vármegyei Rendőrfőkapitánysággal, Eger Város területén, különös tekintettel Felnémet városrészre, megerősített járőrszolgálat biztosítására a közbiztonság javítása érdekében. Az együttműködési megállapodás keretében a Közgyűlés 20millió Ft működési célú támogatás biztosításáról dönt, amelynek fedezete a 2024. évi költségvetés II/59 címszáma, azzal, hogy a 2023. évi pénzmaradvány elfogadásakor ezen címszám ezen összeggel visszapótlásra kerül. A Közgyűlés elrendeli továbbá a II/216 címszámon rendelkezésre álló fedezetre a térfigyelő kamerarendszer bővítésének azonnali előkészítését, és ennek keretében Felnémet városrészben 5 térfigyelő kamera telepítését, a megtett intézkedésekről a 2024. május 30-i Közgyűlésen való beszámolási kötelezettséggel.**

**Felelős**:         Mirkóczki Ádám polgármester

**Határidő**:      2024. június 15